**Tisztelt Választópolgár!**

Már több mint húsz éve folyamatosan veszek részt a Képviselő Testület munkájában, de az eltelt esztendő összehasonlíthatatlanul más volt a megszokott, korábbi évekhez képest.

Mindannyiunk életét, munkáját, emberi, családi kapcsolatait alapjaiban változtatta meg az előző év elején minket is elérő világjárvány.

A tél végéig lehetőség volt a személyes találkozásokra a bizottsági,- testületi üléseken, mi képviselők végezhettük megszokott munkánkat. Értékeltük a magunk mögött hagyott esztendő eredményeit, tapasztalatait, elkészítettük az előttünk álló évre a terveinket, a költségvetést. Ekkor még megtarthattuk közösségi programjainkat is.

Tavasszal a járvány felfutásával, a szigorú járványvédelmi rendelkezések bevezetésével a képviselői munkát is másként kellett folytatni. Polgármesteri kézbe kerültek a döntések, de a döntések előtt polgármester úr ezután is kérte a képviselők véleményét minden jelentős kérdésben, az egyeztetések után döntött csak.

Nyáron, valamint az ősz első felében a járványhelyzet javulásával újra végezhettük képviselői munkánkat a korábbiakhoz hasonló módon, részt vehettünk bizottsági, és képviselő testületi üléseken a védekezési szabályok szigorú betartása mellett.

Az újból bevezetett szigorú védelmi intézkedések óta ismét csak telefonon, elektronikus úton tartjuk egymással a kapcsolatot, ily módon veszünk részt a döntések előkészítésében, segítjük a polgármester munkáját, és ily módon kapunk tájékoztatást a meghozott döntésekről is. A képviselők, és mindenki más munkáját jelentősen megnehezítő körülmények ellenére is folytatódtak a megkezdett beruházások, a pályázati előkészítések, benyújtások, sikerült a község működését biztosítani.

Egyéb tevékenységeim keretén belül évek óta részt veszek a községi, állami ünnepek  
szervezésében, kulturális és egyéb rendezvények megvalósításában, de tavaly a tavaszi programjainkat sajnos törölni kellett.

Nyáron – szabad téri programként - augusztus 20-án megtarthattuk a hagyományos Kupac-túrát közösen a Kulcsi Baráti Körrel és a Vizi-sport Szakosztállyal, azonban a szokásos községi megemlékezésre nem volt lehetőség.

A járvány miatt a legtöbb, évek óta nagyszámú résztvevővel megtartott őszi-téli közösségi rendezvényeinket - nagy sajnálatunkra – ugyancsak törölni kellett.

Szűkebb körben - szabadtéri eseményen - azért megemlékezhettünk október 23-án Nemzeti Ünnepünkről, valamint október 31-én a település Hőseiről és Áldozatairól, elhelyezhettük az emlékezés virágait.

A sok egyéb kisebb munkáim közül csak párat említek:

A Bem utca újra járhatóvá tételéhez a sok megkeresésen, „lobbizáson” túl személyes munkával is hozzájárultam, szerveztem és tevékenyen vettem részt a katolikus kápolna kertjének kitisztításában, a település szépítése keretében sokakkal közösen fákat ültettünk.

Bővebb tájékoztatásra szívesen állok rendelkezésre – egyelőre a személyes találkozás mellőzésével- telefonon, vagy elektronikus úton is.

Remélem, hogy a mielőbbi járványhelyzet javulással újra élhetjük megszokott életünket mind a munkában, családjainkban, és a közösségi életünkben egyaránt!

Addig is vigyázzunk magunkra, vigyázzunk egymásra!

Oberrecht Tamás